שגיא ברייטנר

ראשית חייו

ברייטנר נולד בקריית חיים שבחיפה. בילדותו עבר עם משפחתו לקיסריה. את לימודי התיכון עשה במעגן מיכאל. בגיל 8 החל ללמוד תופים. בגיל 16 פגש בחוג קוסמות חבר שהכיר לו את עולם הביטבוקס - יצירת קצב ומוזיקה באמצעות חלל הפה. שגיא עזב את עולם הקוסמות ועבר לעשות ביטבוקס. את שירותו בצה"ל עשה בחיל התקשוב בבה"ד 7.
בילדותו סבל מעודף משקל, שפגע בביטחון העצמי שלו. הוא טוען כי בעקבות כך היה ילד דחוי, וכי הדבר הותיר בו צלקות נפשיות. ברייטנר מעיד כי בשל עברו הוא רגיש מאוד לאנשים דחויים חברתית. את התכונה הזאת ביטא גם בקעקוע צבעוני וייחודי על כתפו השמאלית. ביוני 2008, החליט שגיא לעשות שינוי בחייו וכתב מכתב לעצמו. חצי מכתב תודה על מה שיש לו בחיים, בו הוא מפרט על חברו הטוב ביותר, על כלבו ועל משפחתו. והחצי השני, איך הוא רוצה שחייו יראו בעתיד. בסוף המכתב הוסיף ציור שמסמל את איך היה רוצה שייראו חייו בעתיד. ברייטנר שמר את המכתב, ובאוגוסט 2015 קעקע את הציור על הכתף.

ביטבוקס

במהלך שירותו הצבאי העלה לרשת את סרטון הביטבוקס הראשון שלו - "איינט נו סאנשיין" ביחד עם זמרת אותה הכיר בבסיס. הסרטון זכה להצלחה, והשניים המשיכו להעלות סרטונים שצברו מאות אלפי צפיות. בעקבות החשיפה, חתם על חוזה דוגמנות בסוכנות "יולי גרופ".
גם צה"ל ניצל את הפוטנציאל של ברייטנר וחברתו קורל טליאז, וליהק את שניהם, במרץ 2015, לקמפיין להעלאת המורל הצה"לי לקראת חג פורים שפורסם בדף הפייסבוק של צה"ל באנגלית.
בעקבות הפריצה אימץ את הכינוי שדבק בו "שגיא ביטבוקס". בנוסף לסרטונים הוויראליים, החל להופיע בתוכניות טלוויזיה. הוא שיתף פעולה עם אמנים אחרים, בהם התקווה 6, דניאל סלומון, דנה עדיני, חנן בן ארי, טליסמאן, סטטיק ובן אל, נועה קירל וכן איזי, אליעד נחום, נסרין קדרי ואבישי רוזן - שאיתם ביצע שיר בעד סובלנות, "הכל מן אללה", שצולם בהשתתפות הנשיא רובי ריבלין בבית הנשיא בירושלים במסגרת פרויקט של אם.טי.וי ישראל.
שגיא המשיך את דרכו וצמח ברשתות החברתיות, בהן שיתף פעולה עם כוכבי רשת נוספים כגון נועה פילטר (מעיין רובין) ואשלי וקסמן בקשי.
ביוני 2016 הופיע ברייטנר בפסטיבל המוזיקה, "לייב אקספיריינס": מסיבת היפ הופ גדולה המרכזת את האמנים המובילים בז'אנר בניצוחו של מוקי. מדובר באירוע ייחודי וחד פעמי, בהשראת מסיבת הבלוק פארטי המיתולוגית של הקומיקאי דייב שאפל ב-2004 שריכזה כמה מכוכבי ההיפ הופ הגדולים בעולם על במה אחת שתועדה בסרט של מישל גונדריי.
באוגוסט 2016 הנחה ברייטנר את פסטיבל ״טרהלהלה״ באמפי פארק רעננה.
בפברואר 2017 התארח ברייטנר בשיר של קטריקס ודורון ביטון ״דווקא איתו״ שכתבו קטריקס ודורון ביחד עם דולב רם ופן חזות.
בפברואר 2017 השתתף שגיא במופע ״שוברים את הרשת״ בהפקת תיבת נח יחד עם אשלי וקסמן בקשי, נועה פילטר, קטריקס ודורון ביטון, עדי ביטי וקים אור אזולאי.
באוגוסט 2017 הנחה ברייטנר את ״שאקה פסטיבל״ עם הופעות של האולטראס, אביאור מלסה, קטריקס ודורון ביטון, סטפן, פלד ואמן הרגאיי הבינלאומי שון פול.
בנובמבר 2017 השתתף ברייטנר ב״סטורי של פסטיגל״.

בטלוויזיה

בשנים 2014–2015 התארח ברייטנר בתפקיד עצמו בעונה השנייה של התוכנית "נוי והדר" המשודרת בערוץ הילדים.
בשנים 2015–2016 הצטלם לעונות 6–7 של סדרת הילדים "גאליס" ששודרה בערוץ הילדים למנויי חברת הוט. בתוכנית גילם את הדמות של מורטון, אח של סרחיו. שומר על שבט הפראים.
ב-2016 השתתף בתפקיד אורח בגמר "הצלצול האמיתי" בערוץ הילדים, והתארח כשופט בחצי הגמר של "הבנים והבנות".
בנובמבר 2016 לוהק ברייטנר לעונה השמינית של תוכנית הריאליטי "הישרדות פאלאוון". ושודרה במאי 2017.
ב-2017 הנחה את "ליפסטאר" יחד עם נועה קירל והשניים הוציאו את הסינגל ״לרקוד״ אשר מהווה את שיר הנושא של התוכנית. בנוסף שגיא מנחה את ״שגיא והסוואגרז״. התוכניות משודרות בערוץ Yes Kidz למנויי חברת yes.
בפברואר 2017 השתתף בעונה הרביעית של "החברים של נאור" בערוץ 10 בתפקיד רותם.
באוגוסט 2017, דיבב שלוש דמויות בסרט ביגפוט ג'וניור.
בספטמבר 2017, ברייטנר הצטרף לצוות העונה השנייה של התוכנית ״הכל הולך״ המשודרת ברשת.
באוקטובר 2017, ברייטנר הצטרף לצוות התוכנית "אקס פקטור" ויופיע במשך העונה השלישית מאחורי הקלעים ובתוכנית משלימה שתשודר במהלכה.

דוגמנות

ברייטנר מיוצג על ידי סוכנות הדוגמנות יולי גרופ.
ב-2015 ברייטנר השתתף בקמפיין לחברת ההלבשה TNT.
החל מיולי 2016 התחיל לדגמן גם עבור רשת ההלבשה תמנון והצטלם לקמפיין קולקציית החורף שלהם.
במרץ 2017 החליף את רון אלוף והצטלם לקמפיין של מותג הנעליים SCOOP יחד עם הפרזנטורית רוסלנה רודינה.
בנוסף, ברייטנר השתתף בקמפיינים של מותגים נוספים כגון Ray-Ban, רנואר, קוקה-קולה ועוד.

יזמות

בפברואר 2015, ביחד עם שני חבריו אביב קלבו וניצן ביטון, השיק ברייטנר את האפליקצייה "CHUZ App", אפליקציית הנחות ומבצעים למקומות בילוי. האפליקציה נסגרה כחצי שנה לאחר מכן. באוקטובר 2015 השתתף ברייטנר בכנס TEDxWhiteCity בנושא היזמות המתפתחת.

חיים פרטיים

ברייטנר היה בזוגיות עם הדוגמנית גיל לבנת אותה הכיר במסגרת עבודתו בסוכנות הדוגמנות יולי גרופ. באוקטובר 2018 הזוג נפרד. מתגורר בתל אביב.